Správa o plnení rozpočtu za 1. polrok 2005 analyzuje výsledky hospodárenia EXIMBANKY SR z hľadiska celoročných zámerov a cieľov v oblasti jednotlivých proexportných aktivít, ako i vývoj aktív a pasív a nákladov a výnosov.
 
V sledovanom období EXIMBANKA SR podporila prostredníctvom svojich bankových a poisťovacích činností export v celkovom objeme 34,3 mld. Sk, čo predstavuje 51,9 % jeho ročnej rozpočtovanej výšky (66,0 mld. Sk). Na tomto objeme sa bankové činnosti podieľali 25,4 mld. Sk a poisťovacie činnosti 8,9 mld. Sk. V porovnaní s rovnakým obdobím minulého roka vzrástla podpora exportu slovenských podnikateľských subjektov EXIMBANKOU SR o 6,2 mld. Sk (o 22,3 %), čo predstavuje pozitívny vývoj. Podľa predbežných údajov Štatistického úradu SR podporila EXIMBANKA SR 7,5 % z celkového exportu Slovenskej republiky. 

Jednotlivé oblasti obchodno-ekonomických aktivít charakterizujú tieto výsledky: 

Úverové a záručné aktivity zabezpečovala EXIMBANKA SR v 1. polroku 2005 formou refinancovania, vystavených záruk, eskontu zmeniek a priameho financovania, čím podporila export v celkovej hodnote 25.357,6 mil. Sk. To predstavovalo plnenie rozpočtu na rok 2005 (47.500 mil. Sk) na 53,4 % a nárast v porovnaní s 1. polrokom 2004 o 21,0 %, čo je veľmi pozitívne. Na uvedenom objeme podpory exportu sa podieľali jednotlivé bankové produkty takto:
-	refinančné úvery bankám	22.311,7 mil. Sk,
-	vystavené záruky klientom	2.087,9 mil. Sk,
-	eskontné úvery bankám a klientom vrátane odkupu pohľadávok	  958,0 mil. Sk.

Komoditná a teritoriálna štruktúra podpory exportu prostredníctvom úverových a záručných aktivít bola nasledovná:

Komodita (podľa SITC)	%-ný podiel
na podpore vývozu	
Trhové výrobky	54,2	
Rôzne priemyselné výrobky	15,1	
Chemikálie a príbuzné výrobky	13,7	
Stroje a dopravné zariadenia 	8,8	
Potraviny a živé zvieratá	5,4	
Živočíšne a rastlinné oleje, tuky a vosky	
1,2	
Surové materiály	0,7	
Nápoje a tabak	0,1	
Ostatné komodity	0,8	
Spolu	100,0	

		
Teritórium	%-ný podiel
na podpore vývozu	
Európska únia                                                 	88,9	
Ostatné krajiny OECD	1,4	
Juhovýchodná Ázia                                          	1,3	
Krajiny EZVO	0,7	
Blízky a stredný východ	0,7	
Ostatné krajiny	7,0	
Spolu	100,0	

Na financovanie formou refinančných, eskontných a priamych úverov EXIMBANKA SR k 30.6.2005 použila 6.229.489 tis. Sk, čo bolo v porovnaní s rovnakým obdobím predchádzajúceho roka viac o 746.374 tis. Sk (o 13,6 %). Využitie rozpočtom vymedzených prostriedkov na financovanie úverov (bez cudzích zdrojov) dosiahlo   102,5 %, čo svedčí o lepšom využívaní zdrojov. Medziročne to znamenalo nárast o  15,3 %.

Rozhodujúcim produktom naďalej zostali refinančné úvery bankám vo výške 5.398.490 tis. Sk. K ultimu sledovaného obdobia prekročili rozpočtovaný objem o 298.490 tis. Sk a v porovnaní so stavom k 30.6.2004 boli vyššie o 602.992 tis. Sk, čo predstavuje pozitívny vývoj.

Zostatok vývozného úveru poskytnutého v predchádzajúcich rokoch formou priameho financovania predstavoval k 30.6.2005 objem 21.136 tis. Sk a bol spojený s klasifikovanou pohľadávkou z vývozného úveru voči klientovi v konkurze. Oproti stavu k 30.6.2004 sa znížil o 33.076 tis. Sk v súvislosti s čiastočným vyrovnaním pohľadávky na základe exekučného konania, čo je pozitívne. 

Obchodnú činnosť zameranú na podporu exportu uskutočňovala EXIMBANKA SR aj eskontnými úvermi. K 30.6.2005 dosiahli celkový objem 809.863 tis. Sk, z toho voči klientom 794.832 tis. Sk (vrátane odkupov krátkodobých pohľadávok formou eskontu zmeniek) a voči bankám 15.031 tis. Sk. Časť ich objemu (381.023 tis. Sk) bola financovaná zo získaných cudzích zdrojov, s ktorými sa v rozpočte nepočítalo. Oproti stavu ku koncu júna 2004 boli eskontné úvery vyššie o 176.458 tis. Sk, čo predstavuje pozitívny vývoj. Rozpočtované prostriedky určené na financovanie eskontných úverov v sume 600.000 tis. Sk (bez cudzích zdrojov) boli využité na 71,5 %.

V rámci záručných aktivít EXIMBANKA SR k 30.6.2005 vystavila bankové záruky a protizáruky v celkovom objeme 2.611.683 tis. Sk, čo predstavuje v porovnaní s rovnakým obdobím minulého roka nárast o 981.260 tis. Sk (o 60,2 %). Počet klientov, ktorým EXIMBANKA SR vystavila bankové záruky, medziročne vzrástol celkom o      21,1 %, z toho u malých a stredných podnikov nárast počtu klientov predstavoval     27,3 %.

EXIMBANKA SR v 1. polroku 2005 podporila prostredníctvom poisťovacích činností export vo výške 8.920 mil. Sk, čo predstavuje 48,2 %-né plnenie celoročných zámerov rozpočtu (18.500 mil. Sk) a nárast v porovnaní s 1. polrokom 2004 o 26,1 %, čo predstavuje pozitívny vývoj. 

Štruktúru podpory exportu tvorilo poistenie:
- 	obchodovateľných rizík						            7.940 mil. Sk,
-	neobchodovateľných rizík				       		               980 mil. Sk.

Z poistenia obchodovateľných rizík predstavovala podpora exportu 52,9 %-né plnenie rozpočtu na rok 2005 (15,0 mld. Sk). 

Z poistenia neobchodovateľných rizík podpora exportu zaznamenala plnenie rozpočtu (3,5 mld. Sk) na 28,1 %. V oblasti poistenia krátkodobých neobchodovateľných rizík bola rozpočtovaná podpora exportu (0,5 mld. Sk) plnená na 76,7 %. Podpora exportu z poistenia strednodobých a dlhodobých rizík predstavovala plnenie rozpočtu (3,0 mld. Sk) na 20,0 %, pričom bolo v sledovanom období uzatvorených 5 poistných zmlúv. Nižšie plnenie oproti rozpočtu súviselo s tým, že v     1. polroku 2005 boli rozpracované viaceré plánované obchodné prípady, ktoré zatiaľ neboli realizované. Nakoľko pri tomto druhu poistenia ide o projekty vo vyšších objemoch s vysokou náročnosťou spracovania, ich realizácia sa predpokladá v             2. polroku 2005.

Štruktúra podpory exportu prostredníctvom poisťovacích aktivít z komoditného a teritoriálneho hľadiska bola nasledovná:

Komodita (podľa SITC)                             	%-ný podiel                na podpore vývozu	
Trhové výrobky	69,6	
Stroje a dopravné zariadenia	18,5	
Rôzne priemyselné výrobky	4,9	
Chemikálie a príbuzné výrobky	3,1	
Potraviny a živé zvieratá	1,1	
Nerastné palivá, mazivá a príbuzné materiály	
0,5	
Ostatné komodity	2,3	
Spolu	100,0	

Teritórium	%-ný podiel                na podpore vývozu	
Európska únia                                                 	70,4	
Krajiny EZVO	3,5	
Blízky a stredný východ	2,2	
Juhovýchodná Ázia                                          	1,5	
Ostatné krajiny OECD	1,2	
Ostatné krajiny	21,2	
Spolu	100,0	
	
Na krytie jednotlivých druhov rizík z poistenia mala EXIMBANKA SR k 30.6.2005 k dispozícii tieto zdroje:

a)	obchodovateľné riziká
-	fond na krytie obchodovateľných rizík (391.600 tis. Sk),
-	technické rezervy (48.242 tis. Sk).
Podiel zaisťovateľov na krytí krátkodobých rizík činil 66 %, pre rok 2005 bol stanovený bezpečnostný koeficient 6,0. Poistná kapacita k 30.6.2005 bola využitá na 67,6 %. V júni 2005 bol dotovaný fond na krytie obchodovateľných rizík v sume 137,3 mil. Sk, čím sa zvýšila poistná kapacita o cca 2,4 mld. Sk. Nižšie využitie poistnej kapacity súvisí s uvedenou dotáciou poistného fondu. Ak by nebolo došlo k tejto dotácii, využiteľnosť poistnej kapacity by dosiahla až 99 %.

b)	neobchodovateľné riziká
-	fond na krytie neobchodovateľných rizík (1.194.236 tis. Sk),
-	fond na krytie neobchodovateľných rizík strednodobých a dlhodobých vývozných úverov (20.000 tis. Sk),
-	technické rezervy (376.971 tis. Sk).
V rozpočte na rok 2005 bol stanovený bezpečnostný koeficient 8,0. Poistná kapacita fondu bola využitá na 63,5 %. Jej nižšie využitie súvisí s časovým posunom realizácie viacerých plánovaných strednodobých a dlhodobých obchodných prípadov.

Samostatné hospodárske stredisko pre poistenie obchodovateľných rizík dosiahlo k 30.6.2005 rozdiel výnosov a nákladov vo výške + 3.610 tis. Sk. Medziročne bol tento rozdiel nižší o 15.011 tis. Sk z dôvodu nižších výnosov z použitia rezerv a opravných položiek. K ultimu júna 2005 samostatné hospodárske stredisko pre poistenie neobchodovateľných rizík  dosiahlo rozdiel výnosov a nákladov v sume          + 38.005 tis. Sk, čo bolo o 2.273 tis. Sk menej ako v rovnakom období minulého roka. 

Vývoj a štruktúra majetku EXIMBANKY SR
	
Celková bilančná suma EXIMBANKY SR k 30.6.2005 predstavovala 7.462.268 tis. Sk, čo predstavuje prekročenie rozpočtovaného stavu (7.195.000 tis. Sk) o 3,7 %. V porovnaní s koncom roka 2004 zaznamenala nárast o 93.981 tis. Sk a medziročne             o 175.007 tis. Sk, čo bolo pozitívne ovplyvnené vytvorením rezerv a dosiahnutým ziskom za sledované obdobie.

Rozhodujúci podiel v štruktúre aktív (81,2 %) predstavovali pohľadávky z poskytnutých úverov bankám a pohľadávky z úverov poskytnutých klientom. Ich stav k 30.6.2005 činil 6.056.012 tis. Sk a boli tvorené jednotlivými produktmi v rámci úverových aktivít: refinančnými, priamymi a eskontnými úvermi zahŕňajúcimi aj odkup pohľadávok prostredníctvom eskontu zmeniek.

Vklady v bankách k 30.6.2005 dosiahli výšku 813.237 tis. Sk. Ich hlavnou súčasťou sú nevyhnutné prostriedky na krytie rizík z poisťovacích činností a vystavených záruk umiestnené vo forme termínovaných vkladov v bankách. Ich stav k 30.6.2005 predstavoval 777.791 tis. Sk, čo je pokles oproti rozpočtovanému stavu na rok 2005 o 122.209 tis. Sk a oproti rovnakému obdobiu minulého roka o 521.048 tis. Sk. To predstavuje pozitívny vývoj vo využívaní zdrojov na financovanie exportných aktivít.

Pohľadávky z poistenia a zaistenia vývozných úverov vo výške 24.096 tis. Sk (medziročný nárast o 5.962 tis. Sk) boli spojené najmä s pohľadávkami za predpis poistného a minimálne poistné vyfakturovanými za jún 2005 a splatnými v nasledujúcom mesiaci, ako aj z titulu vyplateného preddavku poistného plnenia vo výške 13.600 tis. Sk, ktorý bude zúčtovaný až v roku 2007.

Hmotný a nehmotný majetok EXIMBANKY SR k 30.6.2005 dosiahol výšku 179.293 tis. Sk. V porovnaní s koncom predchádzajúceho roku bol vyšší o 2.620 tis. Sk a oproti 1. polroku 2004 zaznamenal pokles o 2.960 tis. Sk. Ich vývoj súvisí s nižším objemom investícií, ktoré boli realizované v 1. polroku 2005 (13.917 tis. Sk).

Súčasťou obchodovateľných aktív boli aj cenné papiere v sume 369.932 tis. Sk a tvorili ich EXIMBANKOU SR nakúpené štátne dlhopisy. V porovnaní s koncom roka 2004 bol stav cenných papierov nižší o 188.516 tis. Sk a oproti koncu 1. polroka 2004 bol vyšší o 37.690 tis. Sk. Umiestnenie dočasne voľných zdrojov do tejto majetkovej zložky súvisí s uplatňovaním ustanovenia § 24 zákona č. 80/1997 Z.z. o EXIMBANKE SR v znení neskorších predpisov, ktoré tieto obchody umožňuje a riadi sa pravidlami obozretného podnikania. 

Ostatné aktíva vo výške 19.583 tis. Sk boli oproti 1. polroku minulého roka vyššie o 3.746 tis. Sk. Sú v nich zahrnuté položky zúčtovania so štátnym rozpočtom (16.678 tis. Sk), poskytnuté prevádzkové preddavky (1.030 tis. Sk), zásoby (1.109 tis. Sk), položky časového rozlíšenia (610 tis. Sk), pohľadávky voči rôznym dlžníkom (117 tis. Sk) a usporiadacie účty (39 tis. Sk). 

Zdrojmi krytia majetku EXIMBANKY SR boli k 30.6.2005 tieto pasíva:

		Základné imanie vo výške 3.000.000 tis. Sk tvorilo až 40,2 % z celkových zdrojov EXIMBANKY SR. Jeho výška zostala v porovnaní s predchádzajúcim rokom nezmenená. 

Účelové fondy tvorené zo zverených zdrojov financovania k 30.6.2005 dosiahli výšku 1.694.236 tis. Sk a tvorili ich:
-	fond na financovanie vývozných úverov (500.000 tis. Sk) a
-	fond na krytie neobchodovateľných rizík (1.194.236 tis. Sk).
Ich stav zostal v porovnaní s predchádzajúcim rokom v nezmenenej výške.

K 30.6.2005 stav účelových fondov tvorených z vlastných zdrojov financovania predstavoval 1.016.008 tis. Sk. Tvorili ich:
-	fond na záruky (587.736 tis. Sk),
-	fond na krytie obchodovateľných rizík (391.600 tis. Sk),
-	fond na krytie neobchodovateľných rizík strednodobých a dlhodobých vývozných úverov (20.000 tis. Sk) a
-	fond na vyrovnávanie úrokových rozdielov z operácií na finančných trhoch (16.672 tis. Sk).
V porovnaní s 1. polrokom 2004 boli vyššie o 161.993 tis. Sk. Ich nárast bol spojený s prídelom zo zisku roku 2004 a z nerozdeleného zisku minulých rokov do fondu na krytie obchodovateľných rizík (137.300 tis. Sk), ďalej s prídelom zo zisku roku 2003 do nového fondu na krytie neobchodovateľných rizík strednodobých a dlhodobých vývozných úverov (20.000 tis. Sk) a s prídelom zo zisku roku 2003 a 2004 do fondu na vyrovnávanie úrokových rozdielov z operácií na finančných trhoch (18.700 tis. Sk). Tým bol pozitívne zabezpečený nárast poistnej kapacity pre ďalšie obdobie. Fond na vyrovnávanie úrokových rozdielov z operácií na finančných trhoch slúži na vyrovnávanie úrokových rozdielov pre Českú exportní banku, a.s., Praha, nakoľko prostriedky fondu vytvoreného zo zverených zdrojov boli vyčerpané.

Zdrojmi financovania EXIMBANKY SR v 1. polroku 2005 boli okrem vlastných a zverených zdrojov aj cudzie zdroje, ktoré ku koncu júna dosiahli 385.107 tis. Sk. Ide o prostriedky čerpané od ING Bank N.V., pobočky zahraničnej banky vo výške 9.148 tis. EUR (350.657 tis. Sk) a 273 tis. USD (8.272 tis. Sk) a tiež prostriedky čerpané z kontokorentného úveru na bežnom účte vedenom v HVB Bank Slovakia a.s., Bratislava vo výške 682 tis. EUR (26.178 tis. Sk). Získané cudzie zdroje boli použité výhradne na financovanie zmenkových úverov a odkup pohľadávok v cudzej mene. Rozpočet na rok 2005 s cudzími zdrojmi ku koncu roka nepočítal. V porovnaní so stavom k 30.6.2004 boli vyššie o 114.682 tis. Sk.

Záväzky z poistenia a zaistenia vývozných úverov v objeme 8.185 tis. Sk tvorili najmä záväzky z predpisu poistného postúpeného zaisťovateľom za 2. štvrťrok 2005, ktoré budú vyrovnané v zmysle zaisťovateľských zmlúv v 3. štvrťroku.

Celková hodnota fondov tvorených zo zisku a ostatných fondov k 30.6.2005 predstavovala 544.967 tis. Sk. Na ich výške sa podieľal zákonný rezervný fond vo výške 540.910 tis. Sk a reprezentačný a sponzorský fond vo výške 4.057 tis. Sk. 

Stav rezerv v celkovej výške 576.485 tis. Sk bol spojený s rezervami vytvorenými na krytie rizík z bankových činností (76.000 tis. Sk), poisťovacích činností (426.444 tis. Sk) a prevádzkovej činnosti (74.041 tis. Sk). V porovnaní so stavom k 30.6.2004 boli vyššie o 314.420 tis. Sk, čo súviselo hlavne s  tvorbou rezerv na poistné budúcich období a rezerv na poistné plnenia, ako aj s tvorbou rezerv na vystavené záruky. Tento pozitívny vývoj zabezpečí EXIMBANKE SR dostatok zdrojov na krytie rizík z bankových a poisťovacích činností.

Ostatné pasíva vo výške 199.287 tis. Sk boli tvorené položkami záväzkov voči klientom (175.340 tis. Sk) najmä v súvislosti so zabezpečovacími operáciami, záväzkov voči zamestnancom (9.966 tis. Sk), položkami zúčtovania so zamestnancami (7.915 tis. Sk), usporiadacích účtov (2.251 tis. Sk), dodávateľov (1.867 tis. Sk), položkami zúčtovania so sociálnymi inštitúciami (1.399 tis. Sk) a časového rozlíšenia (549 tis. Sk). 

Výsledok hospodárenia minulých rokov k 30.6.2005 predstavoval 8.075 tis. Sk a bol tvorený nerozdeleným ziskom z minulých rokov. V porovnaní s koncom roku 2004 bol nižší o 111.004 tis. Sk, čo bolo spojené s dotáciou fondu na krytie obchodovateľných rizík v tejto výške. 

Vývoj nákladov a výnosov

Celkové náklady bez dane z príjmov EXIMBANKY SR dosiahli v 1. polroku 2005 výšku 205.473 tis. Sk, čo predstavuje plnenie ročného rozpočtu na 41,7 %. Oproti rovnakému obdobiu minulého roka boli vyššie o 36,3 %, čo súvisí najmä s vyššími nákladmi na tvorbu rezerv a opravných položiek. Na výške celkových nákladov sa podieľali:

1.	Náklady na finančné činnosti vo výške 9.533 tis. Sk (plnenie ročného rozpočtu na 60,3 %) tvorili najmä úroky z úverov prijatých od bánk a  kurzové straty z precenenia cudzej meny. Oproti 1. polroku 2004 boli finančné náklady vyššie o 3,3 %.

2.	Náklady spojené s poisťovacou a zaisťovacou činnosťou predstavovali 2.288 tis. Sk (8,0 % - né plnenie rozpočtu). Boli tvorené hlavne obstarávacími nákladmi na poistné zmluvy v objeme 1.950 tis. Sk. Ich nižšie plnenie oproti rozpočtu a medziročný pokles o 63,7 % bolo spôsobené nižšími nákladmi na poistné plnenia v sledovanom období (303 tis. Sk po odpočítaní nákladov na poistné plnenia postúpených zaisťovateľom).

3.	Náklady na vlastnú prevádzku EXIMBANKY SR v celkovom objeme 64.662 tis. Sk boli v porovnaní s 1. polrokom 2004 vyššie o 18,7 %, čo súvisí najmä s vyššími nákladmi na nakupované výkony. Oproti rozpočtu na rok 2005 boli prevádzkové náklady čerpané na 39,9 %. Tvorili ich:

a)	Mzdové náklady sumou 21.721 tis. Sk, čo predstavuje plnenie ročného rozpočtu na 41,0 %. V porovnaní s 1.polrokom 2004 boli vyššie o 15,4 %, čo súvisí so zmenami v systéme odmeňovania zamestnancov realizovanými v roku 2004 v súlade s odporúčaniami Dozornej rady (zníženie objemu prostriedkov vyplácaných z fondu odmien a vyššie zaťaženie nákladov). Náklady na zamestnancov zahŕňajú mzdy zo závislej činnosti vo výške 21.668 tis. Sk a ostatné osobné náklady v objeme 53 tis. Sk.

b)	Sociálne náklady výškou 6.288 tis. Sk (plnenie rozpočtu na 35,5 % a medziročný nárast o 11,8 %). Ich objem je spojený s výškou mzdových nákladov a podieľajú sa na ňom najmä náklady na zdravotné, nemocenské, dôchodkové poistenie a príspevky do fondu zamestnanosti.

c)	Dane a poplatky objemom 285 tis. Sk, čo predstavuje plnenie ich ročnej rozpočtovanej výšky na 9,9 %. Nízke čerpanie súvisí s navýšením rozpočtovanej sumy o predpokladané náklady na súdne poplatky z obchodnozáväzkových, resp. pracovnoprávnych sporov z predchádzajúcich rokov. Na uvedenej čiastke sa podieľali položky poplatky a ostatné dane (165 tis. Sk), daň z nehnuteľností (73 tis. Sk) a daň z motorových vozidiel (47 tis. Sk). Ich medziročný pokles o 61,5% súvisí so súdnym poplatkom z obchodno-záväzkového sporu vo výške 600 tis. Sk, ktorý bol zaplatený v 1. polroku 2004.

d)	Nakupované výkony sumou 22.265 tis. Sk, čo predstavuje plnenie rozpočtu (55.850 tis. Sk) na 39,9 %. Oproti rovnakému obdobiu minulého roku boli vyššie o 23,2 %, čo je dôsledkom najmä vyšších nákladov na nakupované služby. Tvorili ich :
-  materiálové náklady vo výške 1.672 tis. Sk (čerpanie rozpočtu na 30,8 % a nárast v porovnaní s 1. polrokom 2004 o 9,8 %). Najväčší podiel mala spotreba kancelárskych potrieb (538 tis. Sk), spotreba ostatného materiálu (446 tis. Sk) a spotreba kníh, novín a časopisov (427 tis. Sk),
-  nakupovaná energia (elektrická energia, plyn, voda) v objeme 1.116 tis. Sk, t.j. plnenie celoročného rozpočtu na 47,3 % a medziročne nárast o 22,6 %,
-  služby nemateriálovej povahy v sume 19.477 tis. Sk (40,5 % - né plnenie rozpočtu na rok 2005 a nárast oproti 1. polroku 24,5 %).
Rozhodujúcou nákladovou položkou služieb nemateriálovej povahy boli ostatné služby (5.160 tis. Sk), ktoré plnili ročný rozpočet na 46,5 %. Podieľali sa na nich najmä náklady na zabezpečenie ratingu spoločnosťou Moody´s, na služby databázy bankových subjektov BANKSCOPE, náklady na Internet, na prevádzku pripojenia, na licencie antivírovej ochrany, náklady na denný monitoring TRIAS, na služby Reuters a iné. Na službách nemateriálovej povahy sa podieľali aj náklady na opravy a údržbu (4.344 tis. Sk), cestovné (2.064 tis. Sk), reklamné a propagačné služby (1.799 tis. Sk), semináre a školenia (1.781 tis. Sk), poradenské a audítorské služby (1.285 tis. Sk) a služby telekomunikácií (949 tis. Sk). V porovnaní s rovnakým obdobím minulého roku bol zaznamenaný nárast najmä u nákladov na opravu a údržbu (o 105,5 %), čo bolo výsledkom vyšších nákladov na servisné služby a údržbu softwaru. Nové servisné zmluvy so spoločnosťami SLOVAKODATA, a.s., Bratislava a ASSET, a.s., Bratislava boli uzavreté až v 2. polroku 2004, pričom servisné poplatky neboli v 1. polroku 2004 uhrádzané. Medziročne boli vyššie aj náklady na semináre a školenia (o 67,1 %), čo súviselo najmä s jednorázovými školeniami realizovanými spoločnosťou SAP Slovensko s.r.o., Bratislava, ktoré boli potrebné kvôli prezentácii modelov pri rozhodovaní o požiadavkách na customizáciu pre nový informačný systém.

e)	Odpisy hmotného a nehmotného majetku v sume 10.583 tis. Sk predstavovali v porovnaní s rozpočtom na rok 2005 (27.665 tis. Sk) plnenie na 38,3 %. Tvorili ich odpisy hmotného majetku v sume 9.055 tis. Sk a odpisy nehmotného majetku vo výške 1.528 tis. Sk. 

f)	Ostatné prevádzkové náklady čerpané vo výške 3.520 tis. Sk (plnenie rozpočtu na 73,1 % a nárast oproti 1. polroku 2004 o 25,3 %). Časové prekračovanie ich čerpania súvisí s vyšším čerpaním niektorých položiek začiatkom roku (príspevky združeniam, poistné). Medziročný nárast ostatných prevádzkových nákladov súvisí s členským príspevkom Bernskej únii (614 tis. Sk), ktorej členom sa EXIMBANKA SR stala v minulom roku.

4.	EXIMBANKA SR v 1. polroku 2005 vytvorila 128.990 tis. Sk rezerv a opravných položiek na krytie rizík z bankových a poisťovacích činností, čo je 45,1 % z celoročnej rozpočtovanej výšky (286.000 tis. Sk) a medziročný nárast o 59,7 %. 

Z toho bolo vytvorených 90.270 tis. Sk rezerv a opravných položiek z bankových činností, čo je prekročenie ročného rozpočtu o 29,0 % a medziročný nárast o 12,6%. Z toho boli vytvorené opravné položky ku klasifikovaným pohľadávkam z úverov v sume 68.531 tis. Sk (37,1 %-né prekročenie rozpočtu) a rezervy na poskytnuté neštandardné záruky v objeme 21.739 tis. Sk (8,7 %-né prekročenie rozpočtu).

Z poisťovacích činností boli tvorené rezervy a opravné položky v objeme 38.720 tis. Sk (plnenie rozpočtu na 19,3 %). Výška vytvorených rezerv (38.676 tis. Sk) súvisela hlavne s tvorbou technickej rezervy na poistné budúcich období v januári z poistného prípadu NUH, Turecko (29.229 tis. Sk).

Celkový objem výnosov v 1. polroku 2005 dosiahol výšku 235.391 tis. Sk, čo predstavuje plnenie ročného rozpočtu na 42,3 %. V porovnaní s rovnakým obdobím minulého roku boli nižšie o 27,8 % z dôvodu nižších výnosov z použitia rezerv a opravných položiek, ako aj výnosov z finančných činností. Tvorili ich:

1.	Výnosy z finančných činností v sume 96.882 tis. Sk (42,2 % z celoročného rozpočtu). Oproti 1. polroku 2004 boli nižšie o 37,5 % v dôsledku všeobecného poklesu úrokových sadzieb z obchodovateľných aktív. 

Výnosy z bankových (úverových a záručných) aktivít dosiahli 71.493 tis. Sk, čo znamená plnenie rozpočtu na 39,5 %. V dôsledku znižovania základnej úrokovej sadzby EXIMBANKY SR na úvery boli výnosy medziročne nižšie o 36,1 %. Podieľali sa na nich najmä úroky z refinančných úverov v sume 51.196 tis. Sk (plnenie ročného rozpočtu na 40,4 %).

Výnosy z účtov v bankách vo výške 12.771 tis. Sk (plnenie rozpočtu na 46,3 %) zaznamenali medziročný pokles o 49,3 %.

Výnosy z operácií s cennými papiermi vrátane štátnych pokladničných poukážok predstavovali 8.688 tis. Sk (49,6 % ročnej rozpočtovanej výšky) a medziročne boli nižšie o 46,8 %. 

Výška dosiahnutých výnosov z účtov v bankách a z operácií s cennými papiermi odrážala vývoj úrokových sadzieb na finančnom trhu.

Ostatné výnosy k 30.6.2005 v objeme 3.930 tis. Sk (prekročenie ročného rozpočtu o 3,3 % a medziročný nárast o 133,8 %) zahŕňali kurzové zisky z precenenia cudzej meny. Ich výška odrážala vývoj kurzu slovenskej meny v sledovanom období.

2.	Výnosy spojené s poisťovacou a zaisťovacou činnosťou v objeme 56.891 tis. Sk predstavovali plnenie rozpočtu na 27,4 % a medziročný nárast o 226,5 %. Na ich výške sa podieľali výnosy za predpis poistného po odpočítaní výnosov postúpených zaisťovateľom (51.511 tis. Sk), prijaté provízie od zaisťovateľov (4.162 tis. Sk), výnosy z poskytovania informácií (1.166 tis. Sk) a ostatné výnosy (52 tis. Sk). Výnosy z predpisu poistného pri poistení obchodovateľných rizík po odpočítaní výnosov postúpených zaisťovateľom v sume 10.501 tis. Sk boli oproti ročnému rozpočtu plnené na 71,8 %. Neboli však plnené výnosy z predpísaného poistného pri poistení neobchodovateľných rizík vo výške 41.010 tis. Sk (22,5 %-né plnenie rozpočtu), čo súvisí s tým, že v sledovanom období neboli realizované viaceré plánované obchodné prípady.

3.	Výnosy z použitia rezerv a opravných položiek v 1. polroku 2005 dosiahli výšku 81.189 tis. Sk, čo znamená plnenie ich ročnej rozpočtovanej výšky na 68,2 % a medziročný pokles o 47,0 %.

Z bankových činností boli použité rezervy a opravné položky v objeme 57.530 tis. Sk, čo je prekročenie ročného rozpočtu (52.000 tis. Sk) o 10,6 %. Oproti rovnakému obdobiu minulého roku boli nižšie o 55,1 %. Na ich výške sa podieľalo použitie opravných položiek ku klasifikovaným pohľadávkam v objeme 48.914 tis. Sk      (97,8 %-né plnenie ročného rozpočtu) a použitie rezerv na poskytnuté neštandardné záruky vo výške 8.616 tis. Sk (prekročenie rozpočtu na rok 2005 o 330,8 %).

Z poisťovacích činností boli použité rezervy a opravné položky v celkovej výške 23.659 tis. Sk (plnenie rozpočtu na 35,3 % a medziročne pokles o 5,2 %). Z toho použitie rezerv predstavovalo 23.654 tis. Sk (35,8 % - né plnenie rozpočtu na rok 2005) a bolo spojené hlavne s použitím rezerv na poistné budúcich období.

4.	Ostatné prevádzkové výnosy v sume 429 tis. Sk (85,8 %-né plnenie rozpočtu na rok 2005) tvorili najmä výnosy z poistného plnenia za odcudzené osobné motorové vozidlo a výnosy za odpredaj osobného motorového vozidla. Medziročne boli vyššie o 69,6 %, čo súvisí s jednorázovým charakterom uvedených výnosov.

Z vývoja výnosov a nákladov za 1. polrok 2005 vyplynul EXIMBANKE SR výsledok hospodárenia pred zdanením v objeme 29.918 tis. Sk. 

-	x  x  x  -

Dosiahnuté výsledky hospodárenia EXIMBANKY SR v 1. polroku 2005 zodpovedajú v rozhodujúcich ukazovateľoch zámerom obsiahnutým v rozpočte na tento rok. Významná je skutočnosť, že sa EXIMBANKE SR podarilo naplno využiť disponibilné zdroje vymedzené rozpočtom na podporu exportu. Ďalší nárast poisťovacích aj bankových aktivít sa predpokladá dosiahnuť postupne v priebehu          2. polroku 2005. Analyzované výsledky za sledované obdobie teda naznačujú, že zámery rozpočtu v oblasti podpory exportu slovenských podnikateľských subjektov budú v roku 2005 splnené. 

V sledovanom období bola dosiahnutá úspora celkových nákladov EXIMBANKY SR, najmä nákladov na vlastnú prevádzku. Z časového hľadiska však mierne zaostávalo plnenie celkových výnosov, a tým aj výsledku hospodárenia pred zdanením. Napriek tomu sa očakáva splnenie rozpočtovanej výšky výsledku hospodárenia EXIMBANKY SR v tomto roku.